Javaslat A TANÁCS RENDELETE a 282/2011/EU végrehajtási rendeletnek a nem adóalanyok számára távközlési, rádió- és televízióműsor-, valamint elektronikus szolgáltatásokat nyújtó, nem letelepedett adóalanyokra vonatkozó különös szabályozás tekintetében történő módosításáról /* COM/2012/02 végleges - 2012/0001 (NLE) */





INDOKOLÁS 1. A JAVASLAT HÁTTERE A javaslat okai és céljai A 2006/112/EK tanácsi irányelv[1] (a továbbiakban: a héa-irányelv) 397. cikke előírja, hogy „a Tanács a Bizottság javaslata alapján egyhangúlag elfogadja az ezen irányelv végrehajtásához szükséges intézkedéseket”. Ezen az alapon a Tanács elfogadta a 282/2011/EU tanácsi rendeletet[2], amely kötelező erejű szabályokat ír elő a héa-irányelv egyes rendelkezéseinek alkalmazására vonatkozóan, és többek között jogbiztonságot teremtett számos, a héa-bizottság által 1977 óta hozott nem kötelező iránymutatással kapcsolatban. A 282/2011/EU rendelet nagy egységei a 2008/8/EK irányelv[3] elfogadásával kapcsolatos rendelkezésekből állnak. A szóban forgó irányelv 5. cikke a nem az adózás helye szerinti tagállamban letelepedett szolgáltatók által nem adóalanyoknak nyújtott távközlési, rádió- és televízióműsor-, valamint elektronikus szolgáltatásokkal összefüggő különös szabályozást érintő jogi változásokat tartalmaz. A 282/2011/EU rendelet jelenleg nem rendelkezik a 2015-től hatályba lépő rendelkezésekkel kapcsolatos végrehajtási intézkedésekről. Ezért a rendelet módosítására van szükség annak érdekében, hogy kötelező erejű szabályok kerüljenek meghatározásra a héa-irányelv vonatkozó rendelkezéseinek alkalmazását illetően. Ezen intézkedéseket a Tanácsnak mihamarabb, legkésőbb 2012 közepéig el kell fogadnia, hogy a Bizottság és a tagállamok megállapodhassanak e különös szabályozás végrehajtásához szükséges informatikai rendszerek funkcionális és műszaki előírásairól. A javasolt intézkedések csak azokra a szempontokra vonatkoznak (meghatározások, a szabályozás alkalmazási köre, beszámolási kötelezettség, azonosítás, kizárás, héa-bevallások, valuta, kifizetések, nyilvántartás), amelyek tekintetében közös álláspontra van szükség az informatikai szabályozás megtervezése előtt. Egyéb, nevezetesen a fogyasztó helyének meghatározásával kapcsolatos intézkedésekre a Bizottság egy későbbi fázisban tesz javaslatot. Csupán a 282/2011/EU rendelet XI. fejezetének 2. szakaszát kell módosítani. Háttér-információk A szolgáltatásnyújtás teljesítési helyére vonatkozó szabályok módosításához való alkalmazkodás érdekében 2015. január 1-jén a nem adóalanyoknak távközlési, rádió- és televízióműsor-, valamint elektronikus szolgáltatásokat nyújtó, nem letelepedett adóalanyokra vonatkozó különös szabályozással (az ún. szűkített egyablakos ellenőrzés) kapcsolatban a héa-irányelvet érintő számos jelentős változás lép majd hatályba. A szűkített egyablakos ellenőrzés szerint a szolgáltató internetes portált használ abban a tagállamban, amelyben a magánfogyasztóknak ilyen szolgáltatások nyújtására vonatkozó, más tagállamokban esedékes héa-fizetési kötelezettsége megállapításra került. Az elektronikus szolgáltatásokat nyújtó nem uniós vállalkozások tekintetében már hatályban van ilyen szabályozás. A változások eredményeként ez a jelenleg csak az elektronikus szolgáltatásokra vonatkozó szabályozás a nem uniós vállalkozások esetében kiterjed a távközlési, rádió- és televízióműsor-szolgáltatásokra is. Ugyanakkor egy második, ugyanazon szolgáltatástípusokra vonatkozó különös szabályozás kerül majd bevezetésre az uniós vállalkozásokra vonatkozóan. E jogi változások a jelenlegi szűkített egyablakos ellenőrzés hatályának jelentős kibővítéséhez vezetnek majd, ezért jóval több adóalanynak lesz lehetősége a különös szabályozások egyikének alkalmazására. Ez az adóhatóságok és a vállalkozások számára egyaránt kihívást jelent, mivel olyan igazgatási gyakorlatokat kell kialakítani és olyan IT-rendszereket kell létrehozni, amelyek a jövőbeni jogi követelményeknek teljes mértékben eleget tesznek. A jogbiztonság biztosítása érdekében egyértelmű és kötelező erejű szabályokat kell meghatározni a héa-irányelv rendelkezéseinek alkalmazásáról a nem adóalanyoknak távközlési, rádió- és televízióműsor-, valamint elektronikus szolgáltatásokat nyújtó, nem letelepedett adóalanyokra vonatkozó, 2015. január 1-jén hatályba lépő különös szabályozás tekintetében. A 282/2011/EU rendeletnek a szűkített egyablakos ellenőrzésre vonatkozó jelenlegi rendelkezései 2014. december 31-ét követően elavulttá válnak. A 282/2011/EU rendelet XI. fejezetének 2. szakaszát ezért az uniós és a nem uniós vállalkozásokra vonatkozó, 2015. január 1-jétől alkalmazandó különös szabályozásokra egyaránt kiterjedő új, egységes végrehajtási intézkedéscsomagnak kell felváltania. 2. AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI ÉS A HATÁSVIZSGÁLATOK Konzultáció az érdekeltekkel A FISCALIS szeminárium során és a munkacsoport 1. ülésén a tagállamok kimerítő konzultációt folytattak azon területek meghatározása érdekében, amelyeken a héa-irányelv rendelkezéseinek közös alkalmazásának biztosításához indokoltak lehetnek a végrehajtási intézkedések. A héával foglalkozó vállalkozói szakértői csoporton belül a vállalkozásokkal folytatott eszmecserére is sor került. Külső szakértői vélemények összegyűjtése és felhasználása Külső szakértők bevonására nem volt szükség. Hatásvizsgálat Az érintett intézkedések kizárólag technikai jellegűek és csupán a Tanács által elfogadott rendelkezések alkalmazását írják elő, ezért hatásvizsgálatra nincs szükség. 3. A JAVASLAT JOGI ELEMEI A szubszidiaritás elve Mivel a javaslat nem tartozik az Európai Unió kizárólagos hatáskörébe, a szubszidiaritás elve érvényesül. A tagállamok nem tudják kielégítően megvalósítani a javaslat célkitűzéseit. Bár az uniós jog átültetése a tagállamok hatáskörébe tartozik, alapvető fontosságú, hogy a rendelkezéseket és a folyamatban lévő változtatásokat összehangolt módon ültessék át a nemzeti jogrendszerekbe, azt elkerülendő, hogy a tagállamok által elfogadott eltérő alkalmazási szabályok akadályt jelenthessenek a jól működő szűkített egyablakos ellenőrzési rendszer előtt. A felvázolt okok miatt csak az uniós fellépés tudja biztosítani az európai uniós vállalkozások és polgárok egyenlő kezelését. A javaslat ezért megfelel a szubszidiaritás elvének. Az arányosság elve A 282/2011/EU tanácsi rendelet módosítása annak a héa-irányelv vonatkozó rendelkezéseihez való igazításához szükséges, mivel utóbbiak 2015. január 1-jétől alkalmazandók. Az új rendelkezések a 2006/112/EK irányelvet a szolgáltatásnyújtás teljesítési helye tekintetében módosító 2008/8/EK irányelvre vonatkoznak. Ezen intézkedések szükségesek a héa-irányelv végrehajtásához. A javaslat ezért megfelel az arányosság elvének. 2012/0001 (NLE) Javaslat A TANÁCS RENDELETE a 282/2011/EU végrehajtási rendeletnek a nem adóalanyok számára távközlési, rádió- és televízióműsor-, valamint elektronikus szolgáltatásokat nyújtó, nem letelepedett adóalanyokra vonatkozó különös szabályozás tekintetében történő módosításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[4] és különösen annak 397. cikkére, tekintettel az Európai Bizottság javaslatára, mivel: (1) A 2008/8/EK irányelvvel[5] módosított 2006/112/EK irányelv értelmében 2015. január 1-jétől valamennyi távközlési, rádió- és televízióműsor-, valamint elektronikus szolgáltatást abban a tagállamban kell megadóztatni, amelyben a fogyasztó letelepedett, illetve állandó vagy szokásos lakcímmel rendelkezik (a továbbiakban: a fogyasztás helye szerinti tagállam), függetlenül az e szolgáltatásokat nyújtó adóalany letelepedési helyétől. (2) Amennyiben e szolgáltatásokat nem adóalanyok részére nyújtják, az adókötelezettségeknek való megfelelés elősegítése érdekében a Közösségen belül, de nem a szolgáltatásnyújtás tagállamában letelepedett adóalanyok részére különös szabályozás (a továbbiakban: uniós szabályozás) került bevezetésre. Hasonlóképp a nem a Közösségen belül letelepedett adóalanyokra vonatkozó jelenlegi különös szabályozást indokolt valamennyi szolgáltatásra kiterjeszteni (a továbbiakban: nem uniós szabályozás). Ez lehetővé teszi a nem letelepedett adóalanyok számára, hogy a hozzáadottérték-adó megállapítására és bevallására szolgáló egyetlen elektronikus kapcsolattartó pontként jelölhessenek meg egy, az azonosítót kiadó tagállamot. (3) Az egynél több tagállamban letelepedett adóalany az uniós szabályozás szerint bármely érintett tagállamot megjelölheti az azonosítót kiadó tagállamként, kivéve, ha gazdasági tevékenységének székhelye a Közösségen belül van. Ebben az esetben biztosítani kell, hogy az azonosítót kiadó tagállam az legyen, amelyben az adóalany gazdasági tevékenységének székhelye van. (4) Az uniós szabályozást alkalmazó adóalanyok aránytalan teherviselésének elkerülése érdekében indokolt tisztázni, hogy amennyiben az adóalany egy adott tagállamot az azonosítót kiadó tagállamaként jelölt meg, az adóalanyt attól fogva nem köti ez a határozat, amint állandó telephelye megszűnik az adott tagállamban. (5) A különös szabályozás nem vonatkozik azon tagállamokban nyújtott távközlési, rádió- és televízióműsor-, valamint elektronikus szolgáltatásokra, ahol az adóalany gazdasági tevékenységének székhelyét létrehozta vagy állandó telephellyel rendelkezik. Indokolt tisztázni, hogy e szolgáltatásokról közvetlenül az érintett tagállamot kell tájékoztatni. (6) Mivel mindkét különös szabályozás opcionális, a nem letelepedett adóalany bármikor úgy határozhat, hogy megszünteti az adott szabályozás alkalmazását. Szükséges meghatározni, hogy mikortól lép hatályba az ilyen irányú határozat. (7) Egyértelművé kell tenni, hogy a tagállamoknak engedélyezniük kell az adóalany számára az uniós szabályozás alkalmazását, amennyiben a fogyasztó letelepedett, illetve állandó vagy szokásos lakcímmel rendelkezik bármely más tagállamban, mint amelyben az adóalany gazdasági tevékenységének székhelyét létrehozta, illetve állandó telephellyel rendelkezik. (8) Annak érdekében, hogy az adatbázisban naprakészek legyenek a nyilvántartási adatok, az azonosítót kiadó tagállam az adóalanytól kapott információkra hagyatkozik. Az adatbázisok késedelem nélküli frissítése érdekében határidőt szükséges megállapítani, amelyen belül az adóalanynak közölnie kell a különös szabályozás szerinti tevékenységek megkezdésével, megszüntetésével vagy megváltoztatásával kapcsolatos bármely releváns információt. (9) Mielőtt a különös szabályozások bármelyike igénybe vehető lenne, az azonosítót kiadó tagállamnak egyedi héa-azonosítószámmal kell ellátnia a nem letelepedett adóalanyt. A héa-azonosítóval már rendelkező adóalanyok általi visszamenőleges alkalmazás elkerülése érdekében szükséges tisztázni azt, hogy mikortól alkalmazandó a különös szabályozás. (10) A tagállamok közötti konfliktus elkerülése érdekében indokolt meghatározni, hogy mely tagállam zárhat ki adóalanyt a különös szabályozás alkalmazásából, mikor kell e tagállamnak ilyen határozatot hoznia, és mikortól lépjen hatályba e határozat. (11) Célszerű tisztázni, hogy mikor tekinthető az egyik különös szabályozást alkalmazó nem letelepedett adóalany úgy, mint aki a szóban forgó szabályozás szerint megszüntette tevékenységét. Azt is meg kell határozni, hogy a nem letelepedett adóalany részéről mi jelent tartós nemteljesítést. (12) A szabályok betartásának ösztönzése és az adóhatóságokra nehezedő szükségtelen terhek elkerülése érdekében a különös szabályozások egyikéből tartós nemteljesítés miatt kizárt adóalany egy bizonyos ideig a különös szabályozások egyikét sem alkalmazhatja. (13) Amennyiben az adóalanyt kizárják az egyik különös szabályozásból, tisztázni kell, hogy adókötelezettségeit a fogyasztás helye szerinti érintett tagállam adóhatóságai felé kell teljesítenie, ideértve a különös szabályozás szerint korábban benyújtott héa-bevallás bárminemű helyesbítését, illetve az azon bevallásokhoz kapcsolódó héa-befizetéseket is. (14) Indokolt minden egyes bevallási időszakot külön kezelni, hogy elősegíthessük a fogyasztás helye szerinti tagállam általi ellenőrzést, és hogy csak az érintett héa-bevallás módosítására kerüljön sor. Egyértelművé kell tenni továbbá, hogy ugyanazon bevallás több, egymást követő módosítása is lehetséges. (15) Ellenőrzési okokból akkor is helyénvaló a nem letelepedett adóalany számára előírni, hogy héa-bevallást nyújtson be az azonosítót kiadó tagállam részére, ha a bevallási időszakban nem történt szolgáltatásnyújtás. A tartalmat illetően célszerű világossá tenni, hogy a héa pontos összegét le- és felkerekítés nélkül kell megadni. (16) A héa-bevallás módosításai tekintetében szükséges határidőt megállapítani arra vonatkozóan, hogy az azonosítót kiadó tagállamnak meddig kell a nem letelepedett adóalany kérésére módosítania a bevallást. A fogyasztás helye szerinti tagállamoknak minden esetben képesnek kell lenniük arra, hogy közvetlenül az adóalanytól információt kérjenek vagy fogadjanak be, valamint hogy héa-megállapítást hajtsanak végre. (17) Amennyiben az azonosítót kiadó tagállam nem vezette be az eurót közös valutaként, a nem letelepedett adóalanyt az adott tagállam azon határozata köti, amely meghatározza, mely valuta szerepeljen a különös szabályozás szerint benyújtott héa-bevallásokban. (18) A befizetések jobb elosztása érdekében indokolt biztosítani, hogy a különös szabályozás szerint befizetett héa-összegek a benyújtott héa-bevalláshoz kapcsolódjanak. A befizetett összeget kizárólag erre a bevallásra hivatkozva lehet később módosítani, azt nem lehet egy másik bevallásba átvinni vagy egy későbbi bevallásban módosítani. (19) A nem letelepedett adóalany általi nemfizetés, alulfizetés vagy túlfizetés esetén, valamint a kamat, a büntetések és egyéb kiegészítő költségek tekintetében lényeges a héa-behajtás elősegítése érdekében meghatározni az azonosítót kiadó tagállamra és a fogyasztás helye szerinti tagállamra vonatkozó kötelezettségeket, továbbá biztosítani, hogy a különös szabályozás szerint nyújtott szolgáltatások után a megfelelő összeg kerüljön befizetésre. (20) A nem letelepedett adóalany által vezetett nyilvántartásnak kellőképp részletesnek kell lennie. Meg kell határozni azt is, hogy e nyilvántartások legalább milyen mértékű részletességgel bírjanak. (21) A különös szabályozás végrehajtásának elősegítése érdekében, és tekintettel az e szabályozás által érintett, 2015. január 1-jétől nyújtott szolgáltatások lehetővé tételére, módot kell teremteni a nem letelepedett adóalany számára, hogy nyilvántartási adatait benyújthassa annak a tagállamnak, amelyet már 2014. október 1-jétől azonosítót kiadó tagállamként jelölt meg. (22) A 282/2011/EU rendeletet ennek megfelelően módosítani kell, ELFOGADTA EZT A RENDELETET: 1. cikk A 282/2011/EU rendelet XI. fejezetének 2. szakasza helyébe a következő szöveg lép: „2. SZAKASZ Nem adóalanyok számára távközlési, rádió- és televízióműsor- vagy elektronikus szolgáltatásokat nyújtó, nem letelepedett adóalanyokra vonatkozó különös szabályozás (A 2006/112/EK irányelv 358–369k. cikke) 1. alszakasz Fogalommeghatározások 57a. cikk E szakasz alkalmazásában a következő fogalommeghatározásokat kell alkalmazni: (1) „nem uniós szabályozás”: a 2006/112/EK irányelv XII. címe 6. fejezetének 2. szakaszában foglalt, a Közösségen belül nem letelepedett adóalanyok által nyújtott távközlési, rádió- és televízióműsor- vagy elektronikus szolgáltatásokra vonatkozó különös szabályozás; (2) „uniós szabályozás”: a 2006/112/EK irányelv XII. címe 6. fejezetének 3. szakaszában foglalt, a Közösségen belül, de nem a fogyasztás helye szerinti tagállamban letelepedett adóalanyok által nyújtott távközlési, rádió- és televízióműsor- vagy elektronikus szolgáltatásokra vonatkozó különös szabályozás; (3) a „különös szabályozás” magában foglalja a „nem uniós szabályozást” és az „uniós szabályozást” is; (4) „adóalany”: a Közösségen belül nem letelepedett adóalany a 2006/112/EK irányelv 358a. cikkének (1) bekezdésében foglaltak szerint vagy egy, a fogyasztás helye szerinti tagállamban nem letelepedett adóalany az említett irányelv 369a. cikkének (1) bekezdésében foglaltak szerint. 2. alszakasz A különös szabályozás alkalmazása 57b. cikk A Közösségben egynél több állandó telephellyel rendelkező adóalany bármely olyan tagállamot megjelölhet a 2006/112/EK irányelv 369a. cikkének (2) bekezdése szerinti azonosítót kiadó tagállamként, amelyben letelepedett. Amennyiben azonban az adóalany gazdasági tevékenységének székhelyét a Közösségen belül létesítette, azt a tagállamot kell azonosítót kiadó tagállamként megjelölni, ahol gazdasági tevékenységének székhelye van. 57c. cikk Amennyiben az uniós szabályozást alkalmazó adóalany megszünteti állandó telephelyét az általa a 2006/112/EK irányelv 369a. cikkének (2) bekezdése alapján azonosítót kiadó tagállamként megjelölt tagállamban, az adóalanyt nem köti többé a megjelölésre vonatkozó döntése. 3. alszakasz A különös szabályozás hatálya 57d. cikk Az uniós szabályozás nem vonatkozik az azon tagállamban nyújtott távközlési, rádió- és televízióműsor-, valamint elektronikus szolgáltatásokra, amelyben az adóalany létrehozta gazdasági tevékenységének székhelyét vagy állandó telephellyel rendelkezik. E szolgáltatásokat ehelyett a szóban forgó tagállam illetékes adóhatóságai részére kell bevallani a 2006/112/EK irányelv 250. cikke szerinti héa-bevallásban. 57e. cikk Az 57d. cikk sérelme nélkül a tagállamoknak bármely adóalany részére engedélyezniük kell az uniós szabályozás alkalmazását, amennyiben a fogyasztó letelepedett, illetve állandó vagy szokásos lakcímmel rendelkezik valamely tagállamban. 4. alszakasz Beszámolási kötelezettségek 57f. cikk Az adóalany a 2006/112/EK irányelv 360., 361. és 369c. cikke alapján kért információkról, valamint a közölt információk bárminemű változásáról az információ rendelkezésére állásától számított 30 napon belül tájékoztatja az azonosítót kiadó tagállamot. 5. alszakasz Azonosítás 57g. cikk Amennyiben az adóalany az azonosítót kiadó tagállamot arról tájékoztatja, hogy megkezdi a különös szabályozás alá tartozó tevékenységét, a szabályozás a következő naptári negyedév első napjától alkalmazandó. Amennyiben azonban először vállalt tevékenységekről és a következő naptári negyedév első napját megelőzően nyújtott szolgáltatásokról van szó, a szabályozás az első szolgáltatásnyújtás időpontjától alkalmazandó, feltéve, hogy e szolgáltatásnyújtásra a tájékoztatás naptári negyedévében kerül sor. 57h. cikk A tagállamok kérésre engedélyezik a különös szabályozások egyikét alkalmazó adóalany számára, hogy megszüntesse az adott szabályozás alkalmazását. Az adóalany a naptári negyedév vége előtt legalább tíz nappal tájékoztatja az azonosítót kiadó tagállamot arról, hogy mikortól kívánja megszüntetni a szabályozás alkalmazását. A megszüntetés a következő naptári negyedév első napjától kezdve lép hatályba. Amennyiben az adóalany úgy határoz, hogy többé nem alkalmaz egy különös szabályozást, a megszüntetés időpontjától számított legalább egy naptári évre kizárják a szóban forgó szabályozás bármely tagállamban történő alkalmazásából. 6. alszakasz Kizárás 58. cikk Amennyiben a különös szabályozások egyikét alkalmazó adóalany teljesíti a 2006/112/EK irányelv 363. vagy 369e. cikkében a kizárásra vonatkozóan meghatározott feltételek legalább egyikét, az azonosítót kiadó tagállam kizárja az adóalanyt a szóban forgó szabályozásból. Csupán az azonosítót kiadó tagállam rendelkezik felhatalmazással arra vonatkozóan, hogy kizárja az adóalanyt a különös szabályozások egyikének alkalmazásából. Az azonosítót kiadó tagállam határozatát bármely rendelkezésre álló információra alapozhatja, ideértve a bármely más tagállam által közölt információkat is. A kizárás a következő naptári negyedév első napjától lép hatályba. 58a. cikk Amennyiben a különös szabályozások egyikét alkalmazó adóalany nyolc egymást követő naptári negyedévben a fogyasztás helye szerinti egyetlen tagállamban sem nyújtott a szabályozás hatálya alá tartozó szolgáltatást, akkor a 2006/112/EK irányelv 363. cikkének b) pontja, illetve 369e. cikkének b) pontja értelmében feltételezhető, hogy adóköteles tevékenysége befejeződött. 58b. cikk Amennyiben az adóalanyt a szóban forgó szabályozásra vonatkozó előírások rendszeres be nem tartása miatt kizárják az egyik különös szabályozásból, a kizárás valamennyi tagállamban és mindkét szabályozás alkalmazása tekintetében a kizárás naptári évét követő második naptári év végéig érvényes. Az adóalanyra legalább a következő esetekben úgy kell tekinteni, mint aki a 2006/112/EK irányelv 363. cikkének d) pontja, illetve 369e. cikkének d) pontja értelmében rendszeresen nem tartja be a különös szabályozásra vonatkozó előírásokat: a) amennyiben három egymást követő naptári negyedévben nem nyújtott be héa-bevallást; b) amennyiben három egymást követő naptári negyedévben nem fizette meg az esedékes héát. 58c. cikk Amennyiben az adóalanyt kizárják az egyik különös szabályozásból, az adóalany a távközlési, rádió- és televízióműsor- vagy elektronikus szolgáltatásokkal összefüggő, héával kapcsolatos valamennyi kötelezettséget közvetlenül a fogyasztás helye szerinti érintett tagállam adóhatóságai felé teljesíti, ideértve a kizárást megelőzően benyújtott héa-bevallások korrekcióit, illetve a héa-befizetéseket is. 7. alszakasz Héa-bevallás 59. cikk A 2006/112/EK irányelv 364. vagy 369f. cikke értelmében vett minden bevallási időszak önálló bevallási időszak. Amennyiben az adóalany e rendelet 57g. cikkének második albekezdésével összhangban a bevallási időszakban valamely különös szabályozás keretében került nyilvántartásba vételre, héa-bevallását a teljes bevallási időszakra vonatkozóan kell benyújtania. 59a. cikk Ha nem történik a különös szabályozás szerinti szolgáltatásnyújtás egy adott bevallási időszakban, az adóalanynak héa-bevallásán fel kell tüntetnie, hogy az említett időszak során nem történt szolgáltatásnyújtás („nulla” értékadatú héa-bevallás). 60. cikk A különös szabályozás szerint készült héa-bevallásban szereplő összeg nem kerekíthető sem lefelé, sem felfelé a legközelebbi pénzegységre. A héa pontos összegét kell bevallani és befizetni. 61. cikk A héa-bevallásnak a 2006/112/EK irányelv 364. vagy 369f. cikkében előírtak szerinti benyújtását követően az abban szereplő adatok utólagos módosítására kizárólag ennek a bevallásnak a módosítása révén kerülhet sor, egy későbbi bevallásban történő módosítás nem lehetséges. Ugyanazon bevallás esetében engedélyezett a többszöri, egymást követő módosítása. A bevallás ezen módosításai a különös szabályozáson keresztül az első bevallás benyújtási napját követő legfeljebb öt éves időszakra engedélyezettek. Ez nem sértheti bármely, a fogyasztás helye szerinti tagállam arra vonatkozó jogát, hogy az adóalanytól elfogadja vagy igényelje ilyen módosítás benyújtását. 8. alszakasz Pénznem 61a. cikk Amennyiben az azonosítót kiadó azon tagállam, amely nem vezette be az eurót közös valutaként, előírja, hogy a héa-bevallás a saját nemzeti pénznemében készüljön, ezen előírás valamennyi adóalanyra vonatkozik. 9. alszakasz Adófizetés 62. cikk A 2006/112/EK irányelv 367. vagy 369i. cikke szerint befizetett héa összegének az említett irányelv 364. vagy 369f. cikke alapján benyújtott héa-bevalláshoz kell kapcsolódnia. A befizetett összeget kizárólag erre a bevallásra hivatkozva lehet később módosítani, és azt nem lehet egy másik bevallásba átvinni, vagy egy későbbi bevallásban módosítani. Minden egyes befizetésnek hivatkoznia kell a konkrét bevallás hivatkozási számára. 63. cikk Ha az azonosítót kiadó tagállam a 2006/112/EK irányelv 364. vagy 369f. cikke értelmében benyújtott héa-bevallás alapján fizetendő összegnél magasabb összeget szedett be, a többletet közvetlenül az érintett adóalanynak téríti vissza. Ha az azonosítót kiadó tagállam egy később hibásnak bizonyuló héa-bevallásnak megfelelő összeget hajtott be, és az érintett tagállam az összeget már szétosztotta a fogyasztás helye szerinti tagállamok között, akkor e tagállamok a többletösszeget közvetlenül az adóalanynak térítik vissza. Ilyen esetben e tagállamok tájékoztatják az azonosítót kiadó tagállamot a visszafizetett összegről. 63a. cikk Az adóalany közvetlenül az azonosítót kiadó tagállam részére teljesíti a befizetéseket. Amennyiben a befizetés nem felel meg a 2006/112/EK irányelv 364. vagy 369f. cikke szerint benyújtott héa-bevallásból eredő összegnek, az azonosítót kiadó tagállam a 2006/112/EK irányelv 367. vagy 369i. cikkében említett időszak vége előtt tíz napon belül elektronikus úton emlékezteti az adóalanyt fennálló héa-tartozására. Bármely ezt követő figyelmeztetés és a héa behajtása érdekében tett lépés a fogyasztás helye szerinti érintett tagállam felelősségi körébe tartozik. 63b. cikk Amennyiben a héa-bevallás hiányos vagy hibás, benyújtása vagy a héa befizetése késedelemmel történt, a kamatot, büntetést vagy egyéb költségeket közvetlenül a fogyasztás helye szerinti tagállam részére kell megfizetni. 10. alszakasz Nyilvántartások 63c. cikk (1) Az adóalany által vezetett nyilvántartásnak tartalmaznia kell az alábbi, a 2006/112/EK irányelv 369. és 369k. cikke értelmében kellőképp részletesnek tekintendő információkat: a) a fogyasztás helye szerinti tagállam, amely számára a szolgáltatásnyújtás történik; b) a nyújtott szolgáltatás típusa; c) a szolgáltatásnyújtás időpontja; d) az adóalap; e) az adóalap bármely további növelése, illetve csökkentése; f) az alkalmazott héa-adómérték; g) a fizetendő héa összege; h) a teljesítés időpontja és a befolyt díjak összege; i) a szolgáltatásnyújtás előtt befolyt bármely előleg; j) amennyiben számlakiadásra kerül sor, a számlán szereplő információk; k) a fogyasztó neve, amennyiben az az adóalany előtt ismert; l) a fogyasztó letelepedési helye, illetve állandó vagy szokásos lakcíme, amennyiben arról az adóalanynak tudomása van. (2) Az (1) bekezdésben említett információt az adóalany oly módon tartja nyilván, hogy az késedelem nélkül és minden egyes nyújtott szolgáltatás tekintetében elérhetővé tehető.” 2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ez a rendelet 2015. január 1-jétől alkalmazandó. A tagállamoknak azonban lehetővé kell tenniük, hogy a nem letelepedett adóalanyok a nem adóalanyok számára távközlési, rádió- és televízióműsor- vagy elektronikus szolgáltatásokat nyújtó, nem letelepedett adóalanyokra vonatkozó különös szabályozás keretében történő nyilvántartásba vétel céljából 2014. október 1-jétől kezdve benyújthassák a 2008/8/EK irányelvvel módosított 2006/112/EK irányelv 360., illetve 369c. cikkében előírt információkat. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, […]-án/-én. a Tanács részéről az elnök [1] A Tanács 2006/112/EK irányelve (2006. november 28.) a közös hozzáadottértékadó-rendszerről (HL L 347., 2006.12.11., 1. o.). [2] A Tanács 282/2011/EU végrehajtási rendelete (2011. március 15.) a közös hozzáadottértékadó-rendszerről szóló 2006/112/EK irányelv végrehajtási intézkedéseinek megállapításáról (átdolgozás) (HL L 77., 2011.3.23., 1. o.). [3] A Tanács 2008/8/EK irányelve (2008. február 12.) a 2006/112/EK irányelvnek a szolgáltatásnyújtás teljesítési helye tekintetében történő módosításáról (HL L 44., 2008.2.20., 11. o.). [4] HL L 347., 2006.12.11., 1. o. [5] HL L 44., 2008.2.20., 11. o.